CELEX: 32012R0272
Language: et
Date: 2012-02-07 00:00:00
Title: Komisjoni delegeeritud määrus (EL) nr 272/2012, 7. veebruar 2012 , millega täiendatakse Euroopa Parlamendi ja nõukogu määrust (EÜ) nr 1060/2009 seoses Euroopa Väärtpaberiturujärelevalve poolt reitinguagentuuridelt võetavate tasudega  EMPs kohaldatav tekst

28.3.2012   
            
            
               ET
            
            
               Euroopa Liidu Teataja
            
            
               L 90/6
            
         KOMISJONI DELEGEERITUD MÄÄRUS (EL) nr 272/2012,
   7. veebruar 2012,
   millega täiendatakse Euroopa Parlamendi ja nõukogu määrust (EÜ) nr 1060/2009 seoses Euroopa Väärtpaberiturujärelevalve poolt reitinguagentuuridelt võetavate tasudega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti selle artikli 19 lõiget 2,
   ning arvestades järgmist:
   
               (1)
            
            
               Euroopa Parlamendi ja nõukogu 24. novembri 2010. aasta määruse (EL) nr 1095/2010 (millega asutatakse Euroopa Järelevalveasutus (Euroopa Väärtpaberiturujärelevalve)) (2) artiklis 62 on sätestatud, et Euroopa Väärtpaberiturujärelevalve (ESMA) tulu peaks lisaks riiklike ametiasutuste osamaksetele ja ELi toetusele koosnema ka ELi õigusaktides sätestatud juhtudel ESMA-le makstud tasudest.
            
         
               (2)
            
            
               Selleks et tagada ESMA eelarve tõhus kasutamine ning samal ajal leevendada liikmesriikide ja ELi finantskoormust, on vaja tagada, et reitinguagentuurid hüvitavad vähemalt kõik nende järelevalvega seotud kulud. Ühel majandusaastal tekkiv mis tahes puudujääk tuleks reitinguagentuuridelt sisse nõuda järgneval aastal.
            
         
               (3)
            
            
               Aastast järelevalvetasu tuleks võtta reitinguagentuuridelt, kelle käive ületab teatava piirmäära, et tagada eelarvekindlus nii ESMA kui ka asjaomaste reitinguagentuuride jaoks. Aastased järelevalvetasud ei tohiks muutuda koormaks uutele krediidireitinguturule sisenejatele. Lisaks tekib seoses väikeste reitinguagentuuridega eeldatavalt märkimisväärselt vähem järelevalvekulusid kui suurte reitinguagentuuridega. Seepärast oleks proportsionaalne vabastada väikesed reitinguagentuurid täielikult aastase järelevalvetasu maksmisest juhul, kui reitinguagentuuri või reitinguagentuuride kontserni, kuhu ta kuulub, käive ei ületa teatavat piirmäära.
            
         
               (4)
            
            
               Selleks et tagada tasude õiglane ja selge määramine, mis samal ajal kajastab tegelikku halduskoormust järelevalvatava üksuse kohta, tuleks järelevalvetasu arvutada vastavalt reitinguagentuuride käibele, mis on saadud reitingute andmisest ja kõrvalteenustest, sest järelevalvega seotud kulud on suuremate reitinguagentuuride puhul suuremad kui väiksemate reitinguagentuuride puhul. Lisaks eeldab kõrvalteenuste osutamine täiendavat järelevalvet, sest vaja on jälgida kõrvalteenuste osutamisest tulenevaid võimalikke huvide konflikte. Reitinguagentuurid ei tohiks vältida määruse kohast õiglast tasude määramist, paigutades selleks kasumi ümber kontserni muudesse üksustesse, et vähendada oma tasude sissemakseid. ESMA peaks jälgima mis tahes sellist kriitilist arengut ja andma sellest teada.
            
         
               (5)
            
            
               Registreerimistasu tuleks võtta ELis asutatud reitinguagentuuridelt, et kajastada ESMA kulutusi seoses registreerimistaotluse töötlemisega. Taotluse keerukus ja selle hindamisega seotud kulud on suuremad juhul, kui reitinguagentuur taotleb reitingute andmist struktureeritud finantsinstrumentidele või kavatseb kinnitada kolmanda riigi reitinguagentuuride antud krediidireitinguid või omab filiaale. Seepärast tuleks registreerimistasu arvutada kõnealuste tegurite põhjal. Taotluse töötlemise kulud sõltuvad suurel määral ka taotlejaks oleva reitinguagentuuri suurusest. Kuna uue reitinguagentuuri tulevane käive ei oleks tema registreerimistaotluse esitamise ajal teada, tuleks kõigi reitinguagentuuride puhul arvutuse ühtseks aluseks võtta käibe asemel töötajate arv.
            
         
               (6)
            
            
               Käesoleva määrusega tuleks kehtestada tasud, mida tuleb võtta kolmanda riigi reitinguagentuuridelt, kes taotlevad ELis sertifitseerimist vastavalt määruse (EÜ) nr 1060/2009 artikli 5 lõikele 2, et katta nende sertifitseerimise ja aastase järelevalve kulud. Seoses sellega on ESMA vajalikud kulutused seotud määruse (EÜ) nr 1060/2009 artikli 5 lõike 3 kohase selliste kolmanda riigi reitinguagentuuride sertifitseerimisega, mille puhul järgitakse samalaadset menetlust kui ELis asutatud reitinguagentuuride registreerimise puhul, ning sertifitseeritud reitinguagentuuride järelevalvega.
            
         
               (7)
            
            
               Reitinguagentuuridele tuleks tagastada teatav protsent nendelt registreerimise või sertifitseerimise eest algselt võetud tasust, kui nad võtavad oma taotluse registreerimise või sertifitseerimise protsessi ajal tagasi, sest ESMA kulud seoses taotluse töötlemisega oleksid sellisel juhul väiksemad.
            
         
               (8)
            
            
               Võimalikke tulevasi arenguid silmas pidades on asjakohane, et piirmäär reitinguagentuuride vabastamiseks aastase järelevalvetasu maksmisest ning registreerimis- ja sertifitseerimistasude summad vaadatakse läbi ja vajaduse korral ajakohastatakse. Komisjon peaks hindama kõnealuste meetmete nõuetekohast rakendamist nelja aasta jooksul alates käesoleva määruse jõustumisest ning teatama Euroopa Parlamendile ja nõukogule võimalikust vajadusest määrus läbi vaadata.
            
         
               (9)
            
            
               Liikmesriikide pädevatel asutustel tekivad kulud, kui nad täidavad ESMA poolt määruse (EÜ) nr 1060/2009 artikli 30 kohaselt delegeeritud ülesandeid ning kui nad abistavad ESMAt muudel kõnealuses määruses sätestatud juhtudel. ESMA poolt reitinguagentuuridelt võetavad tasud peaksid katma ka need kulud. Selleks et vältida olukorda, kus pädevad asutused kannavad kahju või teenivad kasumit delegeeritud ülesannete täitmise või ESMA abistamise tulemusena, peaks ESMA hüvitama tegelikud kulud, mis kõnealusel liikmesriigi pädeval asutusel tekkisid.
            
         
               (10)
            
            
               Käesolev määrus peaks olema aluseks ESMA õigusele võtta reitinguagentuuridelt tasu. Selleks et kohe hõlbustada tulemuslikku ja tõhusat järelevalve- ja jõustamistegevust, peaks käesolev määrus jõustuma kolmandal päeval pärast selle avaldamist,
            
         ON VASTU VÕTNUD KÄESOLEVA MÄÄRUSE:
   I   PEATÜKK
   
      ÜLDSÄTTED
   
   Artikkel 1
   Reguleerimisese
   Käesoleva määrusega kehtestatakse eeskirjad tasude kohta, mida Euroopa Väärtpaberiturujärelevalve (ESMA) võtab reitinguagentuuridelt järelevalve, registreerimise ja sertifitseerimise eest.
   Artikkel 2
   Järelevalvekulude täielik hüvitamine
   Reitinguagentuuridelt võetavad tasud katavad järgmist:
   
               a)
            
            
               kõik kulud, mis on seotud ESMA poolt reitinguagentuuride üle teostatava järelevalvega vastavalt määrusele (EÜ) nr 1060/2009, sealhulgas kulud, mis tulenevad reitinguagentuuride registreerimisest ja sertifitseerimisest;
            
         
               b)
            
            
               kõik kulud, mis tuleb hüvitada pädevatele asutustele, kellele ESMA on delegeerinud ülesandeid vastavalt määruse (EÜ) nr 1060/2009 artiklile 30;
            
         
               c)
            
            
               kõik kulud, mis tuleb hüvitada pädevatele asutustele, kes on abistanud ESMAt vastavalt määruse (EÜ) nr 1060/2009 artikli 23c lõikele 4 ja artikli 23d lõikele 5.
            
         Artikkel 3
   Arvesse võetav käive
   1.   Artiklis 5, artikli 7 lõikes 1 ning artikli 11 lõigetes 1 ja 2 osutatud tasude arvutamisel asjaomase majandusaasta (n) puhul arvesse võetav käive on reitinguagentuuri tulud, nagu need on avaldatud tema eelneva aasta (n – 1) auditeeritud raamatupidamisaruandes, ning mis on saadud nii reitingute andmisest kui ka kõrvalteenustest.
   2.   Kui reitinguagentuur tegutses ainult osa aastast (n – 1), ekstrapoleeritakse see summa kogu majandusaastale, et kalkuleerida arvesse võetav käive.
   II   PEATÜKK
   
      TASUD
   
   Artikkel 4
   Tasude liigid ja maksmise üldised viisid
   1.   Euroopa Liidus asutatud reitinguagentuuridelt, kes taotlevad registreerimist vastavalt määruse (EÜ) nr 1060/2009 artikli 14 lõikele 1, võetakse järgmist liiki tasusid:
   
               a)
            
            
               aastane järelevalvetasu vastavalt artiklile 5;
            
         
               b)
            
            
               registreerimistasud vastavalt artiklile 6.
            
         2.   Kolmandates riikides asutatud reitinguagentuuridelt, kes taotlevad sertifitseerimist vastavalt määruse (EÜ) nr 1060/2009 artikli 5 lõikele 2, võetakse järgmist liiki tasusid:
   
               a)
            
            
               kindlasummaline aastane järelevalvetasu vastavalt artiklile 7;
            
         
               b)
            
            
               sertifitseerimistasud vastavalt artiklile 8.
            
         3.   Tasud makstakse eurodes. Tasusid makstakse vastavalt artikli 5 lõikes 3, artikli 6 lõikes 6, artikli 7 lõikes 2 ja artikli 8 lõikes 2 sätestatule.
   Mis tahes hilinenud maksetega kaasneb päevane karistusmakse, mis on 0,1 % maksmisele kuuluvast summast.
   Artikkel 5
   Registreeritud reitinguagentuuride aastane järelevalvetasu
   1.   Registreeritud reitinguagentuuridelt võetakse aastast järelevalvetasu.
   Erandina esimesest lõigust vabastatakse registreeritud reitinguagentuur aastase järelevalvetasu maksmisest juhul, kui tema kogutulu, nagu on avaldatud hiliseimas auditeeritud raamatupidamisaruandes, on alla 10 miljoni euro, või juhul, kui ta kuulub reitinguagentuuride kontserni ja selle reitinguagentuuride kontserni summeeritud kogutulu on alla 10 miljoni euro.
   2.   Aastast järelevalvetasu asjaomase majandusaasta eest arvutatakse järgmiselt:
   
               a)
            
            
               asjaomase majandusaasta eest aastase järelevalvetasu arvutamise aluseks on reitinguagentuuride järelevalvega seotud kulude kalkulatsioon, nagu see on esitatud ESMA asjaomase aasta eelarves ning esitatud ja kinnitatud vastavalt määruse (EL) nr 1095/2010 artiklile 63;
            
         
               b)
            
            
               asjaomane summa kõnealuse majandusaasta järelevalvetasu arvutamiseks on kulude kalkulatsioon vastavalt punktile a, mida on vähendatud mis tahes nende aastaste järelevalvetasude võrra, mida tuleb võtta sertifitseeritud reitinguagentuuridelt asjaomase majandusaasta eest vastavalt artiklile 7, ning suurendatud eelmise majandusaasta mis tahes puudujäägi võrra;
            
         
               c)
            
            
               registreeritud reitinguagentuur, nagu on osutatud lõikes 1, maksab aastase järelevalvetasu, milleks on osa asjaomasest summast, mis vastab reitinguagentuuri arvesse võetava käibe ja kõigi nende registreeritud reitinguagentuuride arvesse võetava kogukäibe suhtarvule, kes peavad maksma aastast järelevalvetasu vastavalt lõikele 1.
            
         3.   Aastast järelevalvetasu asjaomase majandusaasta eest makstakse kahe osamaksena.
   Esimese osamakse tähtaeg on asjaomase aasta veebruari lõpp ning see on kaks kolmandikku aastase järelevalvetasu kalkulatsioonist. Kui arvesse võetav käive ei ole sel ajal veel kättesaadav, võtab ESMA arvutuse aluseks käibe, mis on esitatud kõige hilisemas auditeeritud raamatupidamise aastaaruandes.
   Teise osamakse tähtaeg on augusti lõpp. Teise osamakse summa on lõike 2 alusel arvutatud aastane järelevalvetasu, mida on vähendatud esimese osamakse võrra.
   ESMA saadab reitinguagentuuridele arved osamaksete kohta hiljemalt 30 päeva enne asjaomast maksekuupäeva.
   Artikkel 6
   Registreerimistasu
   1.   Registreerimist taotleva üksiku reitinguagentuuri makstava registreerimistasu suurus on proportsionaalne taotluse keerukusega ja reitinguagentuuri suurusega, nagu on sätestatud lõigetes 2–5.
   2.   Registreerimistasu suuruse arvutamisel võetakse arvesse järgmisi kriteeriume:
   
               a)
            
            
               kas reitinguagentuur kavatseb anda reitinguid struktureeritud finantsinstrumentidele;
            
         
               b)
            
            
               kas reitinguagentuuril on filiaal teises liikmesriigis või kolmandas riigis;
            
         
               c)
            
            
               kas reitinguagentuur kavatseb kinnitada reitinguid.
            
         3.   Kui ükski lõikes 2 sätestatud kriteeriumidest ei ole kohaldatav, arvutatakse registreerimistasu vastavalt töötajate arvule järgmiselt:
   
               a)
            
            
               reitinguagentuurid, kellel on alla 15 töötaja, maksavad 2 000 eurot;
            
         
               b)
            
            
               reitinguagentuurid, kellel on 15–49 töötajat, maksavad 15 000 eurot;
            
         
               c)
            
            
               reitinguagentuurid, kellel on vähemalt 50 töötajat, maksavad 40 000 eurot.
            
         4.   Reitinguagentuurid, kes vastavad ainult ühele lõikes 2 sätestatud kriteeriumile, maksavad järgmisi registreerimistasusid vastavalt oma töötajate arvule järgmiselt:
   
               a)
            
            
               reitinguagentuurid, kellel on alla 15 töötaja, maksavad 10 000 eurot;
            
         
               b)
            
            
               reitinguagentuurid, kellel on 15–49 töötajat, maksavad 40 000 eurot;
            
         
               c)
            
            
               reitinguagentuurid, kellel on vähemalt 50 töötajat, maksavad 100 000 eurot.
            
         5.   Reitinguagentuurid, kes vastavad vähemalt kahele lõikes 2 sätestatud kriteeriumile, maksavad järgmisi registreerimistasusid vastavalt oma töötajate arvule järgmiselt:
   
               a)
            
            
               reitinguagentuurid, kellel on alla 15 töötaja, maksavad 30 000 eurot;
            
         
               b)
            
            
               reitinguagentuurid, kellel on 15–49 töötajat, maksavad 85 000 eurot;
            
         
               c)
            
            
               reitinguagentuurid, kellel on vähemalt 50 töötajat, maksavad 125 000 eurot.
            
         6.   Kogu registreerimistasu makstakse ühe maksena ajal, kui reitinguagentuur esitab registreerimistaotluse.
   7.   Kui reitinguagentuur võtab oma registreerimistaotluse tagasi enne, kui ESMA on teda teavitanud sellest, et tema taotlus on täielik vastavalt määruse (EÜ) nr 1060/2009 artikli 15 lõikele 4, tagastab ESMA kolm neljandikku makstud registreerimistasust. Kui taotlus võetakse tagasi pärast kõnealust kuupäeva, kuid enne, kui ESMA võtab vastu põhjendatud otsuse registreerida või keelduda registreerimisest, tagastab ESMA ühe neljandiku makstud registreerimistasust.
   8.   Erandina artiklist 5 maksab registreeritud reitinguagentuur, kes peab maksma aastast järelevalvetasu vastavalt artikli 5 lõikele 1, oma registreerimise aastal esmase järelevalvetasu 500 eurot registreerimise kuupäeva ja majandusaasta lõpu vahele jääva iga terve kuu eest. Kogu kõnealune summa makstakse pärast seda, kui reitinguagentuuri on teavitatud registreerimisest.
   Artikkel 7
   Sertifitseeritud reitinguagentuuride kindlasummaline aastane järelevalvetasu
   1.   Määruse (EÜ) nr 1060/2009 kohaselt sertifitseeritud reitinguagentuur maksab aastast järelevalvetasu 6 000 eurot.
   Erandina esimesest lõigust vabastatakse sertifitseeritud reitinguagentuur aastase järelevalvetasu maksmisest juhul, kui tema kogutulu, nagu on avaldatud hiliseimas auditeeritud raamatupidamisaruandes, on alla 10 miljoni euro, või juhul, kui ta kuulub reitinguagentuuride kontserni ja selle reitinguagentuuride kontserni summeeritud kogutulu on alla 10 miljoni euro.
   2.   Sertifitseeritud reitinguagentuuri aastase järelevalvetasu maksmise tähtaeg on veebruari lõpp. ESMA saadab sertifitseeritud reitinguagentuurile makse kohta arve vähemalt 30 päeva enne kõnealust kuupäeva.
   Artikkel 8
   Sertifitseerimistasu
   1.   Sertifitseerimist taotlev reitinguagentuur maksab sertifitseerimistasu 10 000 eurot.
   2.   Kogu sertifitseerimistasu makstakse ajal, kui reitinguagentuur esitab sertifitseerimistaotluse.
   3.   Kui reitinguagentuur võtab oma sertifitseerimistaotluse tagasi enne, kui ESMA on teda teavitanud sellest, et tema taotlus on täielik vastavalt määruse (EÜ) nr 1060/2009 artikli 15 lõikele 4, tagastab ESMA kolm neljandikku sertifitseerimistasust. Kui taotlus võetakse tagasi pärast kõnealust kuupäeva, kuid enne, kui ESMA võtab vastu põhjendatud otsuse sertifitseerida või keelduda sertifitseerimisest, tagastab ESMA ühe neljandiku sertifitseerimistasust.
   4.   Erandina artiklist 7 maksab sertifitseeritud reitinguagentuur, kellelt nõutakse aastase järelevalvetasu maksmist kooskõlas artikli 7 lõikega 1, oma sertifitseerimise aastal esmase järelevalvetasu 500 eurot sertifitseerimise kuupäeva ja majandusaasta lõpu vahele jääva iga terve kuu eest. Kogu kõnealune summa makstakse pärast seda, kui reitinguagentuuri on teavitatud sertifitseerimisest.
   Artikkel 9
   Kulutuste hüvitamine pädevatele asutustele
   1.   Reitinguagentuuridelt võtab tasu nende registreerimise, sertifitseerimise ja järelevalve eest ainult ESMA. Pädevad asutused reitinguagentuuridelt tasu ei võta, sealhulgas juhul, kui kõnealused asutused täidavad ülesandeid ESMA nimel vastavalt määruse (EÜ) nr 1060/2009 artiklile 30.
   2.   ESMA hüvitab pädevatele asutustele tegelikud kulud, mis tekkisid seoses delegeeritud ülesannete täitmisega kooskõlas määruse (EÜ) nr 1060/2009 artikliga 30 või ESMA abistamisega kooskõlas kõnealuse määruse artikli 23c lõikega 4 või artikli 23d lõikega 5. Hüvitatavad kulud hõlmavad kõiki püsi- ja muutuvkulusid, mis on seotud delegeeritud ülesannete täitmisega või ESMA-le osutatud abiga.
   III   PEATÜKK
   
      ÜLEMINEKU- JA LÕPPSÄTTED
   
   Artikkel 10
   Tasud 2011. aastal
   1.   2011. aastal registreeritud reitinguagentuurid maksavad 2011. aasta eest esmase järelevalvetasu 500 eurot iga terve kuu eest, mis jääb registreerimise kuupäeva (kuid mitte varasema kuupäeva kui 1. juuli 2011) ja 31. detsembri 2011 vahele. Tasu kuulub tervikuna maksmisele 2012. aasta aprilli lõpuks.
   Erandina esimesest lõigust vabastatakse registreeritud reitinguagentuur järelevalvetasu maksmisest 2011. aastal juhul, kui tema kogutulu, nagu on avaldatud hiliseimas auditeeritud raamatupidamisaruandes, on alla 10 miljoni euro, või juhul, kui ta kuulub reitinguagentuuride kontserni ja selle reitinguagentuuride kontserni summeeritud kogutulu on alla 10 miljoni euro.
   2.   2011. aastal sertifitseeritud reitinguagentuurid maksavad 2011. aasta eest esmase järelevalvetasu 500 eurot iga terve kuu eest, mis jääb sertifitseerimise kuupäeva (kuid mitte varasema kuupäeva kui 1. juuli 2011) ja 31. detsembri 2011 vahele. Tasu kuulub tervikuna maksmisele 2012. aasta aprilli lõpuks.
   Erandina esimesest lõigust vabastatakse sertifitseeritud reitinguagentuur järelevalvetasu maksmisest 2011. aastal juhul, kui tema arvesse võetav käive on alla 10 miljoni euro, või juhul, kui ta kuulub reitinguagentuuride kontserni ja selle reitinguagentuuride kontserni summeeritud arvesse võetav käive on alla 10 miljoni euro.
   Artikkel 11
   Jõustumine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. veebruar 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 302, 17.11.2009, lk 1.
   
      (2)  ELT L 331, 15.12.2010, lk 84.